Per Stig Møller (KF), 2012-03-20:
Vi står i dag med et lovforslag, som slet ikke er færdigt.
Regeringen vil ændre ægteskabsloven, men samtidig igangsætter regeringen en udredning af konsekvenserne af en kønsneutral ægteskabslovgivning, siger den, og fordi dette udredningsarbejde nu er påbegyndt, foreslår regeringen, og jeg citerer: »at ægteskab mellem to personer af samme køn indtil videre ikke får samme retsvirkninger som ægteskab mellem to personer af forskelligt køn, men derimod har de samme retsvirkninger, som et registreret partnerskab«.
Indtil videre, hvor lang tid varer indtil videre?
Indtil videre har loven altså ikke anden betydning end det registrerede partnerskab, og det kan vare længe, før det får en anden betydning, hvis det overhovedet får en anden betydning, og hvornår regeringen vender tilbage til de hidtil registrerede partnere med et eventuelt andet budskab, ved vi ikke.
For det er jo også regeringens opfattelse, at der først, og her citerer jeg igen: »tages stilling til, hvilke yderligere tiltag der skal iværksættes i retningen af en kønsneutral ægteskabslovgivning, når den nævnte udredning er gennemført.«
Regeringen kan altså ikke tage stilling endnu.
Den vil bare have mere kønsneutralitet, selv om kønnet ikke er neutralt.
Når regeringen ikke har taget stilling endnu, kan Folketinget jo heller ikke tage stilling.
Regeringen har jo den forpligtelse, når den kommer med et lovforslag, at fortælle os, hvad det går ud på, og hvad konsekvenserne vil blive, og hr. Damgaard Larsen har jo understreget flere gange i dag, at vi ikke kender konsekvenserne.
Vi ved jo ikke, hvad regeringen har gang i med yderligere tiltag, der iværksættes for at lave mere kønsneutral ægteskabslovgivning.
Vi synes, at regeringen skylder de homoseksuelle, som vil vies i folkekirken, at disse ved, hvad de går ind til, i stedet for at risikere, at de retsvirkninger, som en vielse skal give, alligevel ikke kan gives.
Nu har denne debat om homoseksuelles velsignelse og vielse stået på igennem flere år, og så kunne man altså også have forventet, at regeringen, som har haft 10 år til at forberede sig i, havde undersøgt virkningerne af det, den har gået og foreslået i 10 år.
Men det har den ikke, det gør den først nu.
Og så kan den såmænd godt vente til efteråret, hvor der er tid til at undersøge og klarlægge retsvirkningerne, inden den ulejliger Folketinget. Vi går ind for – det skal der ikke være tvivl om – at homoseksuelle kan vies i kirken.
Vi går ind for, at de har et retskrav på det, men vi vil fastholde ægteskabsbegrebet som et forhold mellem mand og kvinde.
Det, der er forskelligt, skal respekteres som forskelligt, men behandles juridisk ens.
Det var, hvad vi arbejdede på at gennemføre før regeringsskiftet, og det står vi naturligvis ved i dag.
Men med sin kærlighed til det kønsneutrale er det lykkedes regeringen at splitte folkekirken helt op til biskopperne.
Vi går som sagt ind for retskravet på vielse, for vi mennesker skal ikke lukke kirkedøren for nogen, som søger kirken.
Derfor spurgte jeg så ministeren og biskopperne, om de kunne levere et ritual, som opfyldte ønsket om, at homoseksuelle par kan vies i kirken, og svaret var ja.
Man kan bevare vielsesritualet for ægteskab mellem mand og kvinde og levere et andet for homoseksuelle, som i dette ritual så, efter det forslag jeg fik, betegnes livsfæller, altså ikke ægteskab, som Det Radikale Venstre nævnte i sin tale her.
Livsfæller er et godt og smukt ord.
Fæller for livet, og det er jo, hvad man lover hinanden i kirken.
Dette holdt folkekirken så godt som samlet, når præsterne samtidig fik mulighed for og frihed til selv at afstå fra at forestå vielsen, hvis det stred mod deres samvittighed.
Med dette forslag, som vi havde under forberedelse, opfyldte vi både de homoseksuelles ønsker og fastholdt en stort set enig folkekirke.
Af kirkeministerens bemærkninger til sit forslag fremgår det, at biskopperne vil blive sat i gang med at udforme et ekstra vielsesritual for homofile vielser.
I grundloven står der ikke, at den underløbes af staten.
Vi vil derfor opfordre regeringen til at trække dette hastværksarbejde tilbage og komme igen til efteråret, når udredningsarbejdet er afsluttet og vi kender retsvirkningerne og ved, hvilke yderligere kønsneutrale tiltag regeringen pønser på, og har vished for, at biskopperne kan levere de to forskellige ritualer, så der er to former for vielse i folkekirken, hvor den ene er vielse til ægteskab og den anden er vielse til livsfællesskab.